પ્રાથમિક શાળાઓમાં શિક્ષકોની બદલી કરવા માટે બદલી કેમ્પ યોજ્યા બાદ કાર્યવાહી કરવી તેવો નિયમ છે. પણ ખેડા જિલ્લા પંચાયત હસ્તકના પ્રાથમિક શિક્ષણ વિભાગમમાં આ નિયમને નેવે મૂકી છેલ્લા એક વર્ષમાં ઘણાં પ્રાથમિક શિક્ષક ભાઈ-બહેનોની બદલી કરી નાંખવામાં આવી છે. જેમાં કેટલાક પ્રાથમિક શિક્ષક ભાઈ-બહેનો, એચ-ટાટ અંતર્ગત ભર્તી પામેલા શિક્ષકો અને શિક્ષિકાઓ સહિત ઘણાં વિદ્યાસહાયકોનો પણ સમાવેશ થાય છે. આ બાબતનું એક ઉદાહરણ જોઈએ તો ઠાસરા તાલુકાના બોરડીની એક પ્રાથમિક શાળામાં ફરજ બજાવતા એક શિક્ષિકાની સજાના ધોરણે બદલી કરવામાં તેમને મજા પડી જાય એવો ઘાટ ઘડયો છે. સજાના ધોરણે કરાયેલ આ બદલી કોઈ બોરડીથી કોઈ દૂરના સ્થળે કરવાના બદલે નજીકમાં આવેલા મહુધા તાલુકાના સણાલી ગામની પ્રાથમિક શાળામાં કરી આપવાનો હુકમ કરાયો છે. જ્યાં નજીકની શાળામાં આ શિક્ષિકાના પતિ નોકરી કરવાની સાથોસાથ તેમનું વતન પણ આ શાળાથી નજીક હોવાનું ચર્ચાય છે.